“Maar ek het ook al gehoor van n ma wat sardiensolie aan haar kinders se nekke gevryf het wanneer hulle pampoentjies gehad het,” vertel hy verder. “Arme kinders. Hulle het seker die hele tyd lê en yl terwyl hulle hulle verbeel het hulle is op ’n vissersboot.”
As jy oorpyn het, kan jy n bietjie knoffel of uiesap net so effentjies warm maak. Gooi n paar druppels in die oor en verseël dit met n wattepluisie. Dit help om olie en slym in die oor op te breek en om infeksie te beveg.
“Wanneer jou oor gepyn het, het Ma n paar druppels olyfolie in jou oor gegooi. Dan het sy n koerant soos n kegel opgedraai, die smal punt in jou oor gedruk en die ander end aan die brand gesteek.
OP die wêreldwye web is daar baie bladsye oor boererate—ook in Afrikaans. Dit toon duidelik hoe ons ou mense maar alles beproef het wat hulle byderhand gehad het, by gebrek aan die moderne geneesmiddels soos antibiotika.
Omdat boererate—soos volksverhale en volksliedjies—reeds so lank bestaan dat hulle openbare besit geword het, kan vrywel aangeneem word dat niemand werklik die kopiereg daarop kan hou nie. Daarom dat ons die vrymoedigheid het om ’n versameling web-rate hier te plaas—darem oral met erkenning van en ’n skakel na die bron waar ons dit gevind het. Op daardie webwerwe self is daar dan nog baie meer rate as die klompie wat hieronder volg.
Nadat jy gebad of gestort het, droog heel eerste jou hande goed af sodat dit so droog moontlik is. Droog daarna die res van jou lyf af. Die aambeie verdwyn vinnig, en nadat dit verdwyn het, moet jy hierdie ritueel aanhou doen, veral as jy nogal baie sukkel met aambeie. Probeer om dit ’n gewoonte te maak om jouself so af te droog. As hierdie ritueel gelowig gevolg word, sal jy nooit weer probleme met aambeie hê nie. (Dit klink amper soos die bekende ander gelofie dat ’n vratjielyer sy vratjies kan laat verdwyn deur hulle weg te blaas maan toe.)
Bednatmaak: Vang ’n streepmuis, slag af en braai hom, gee vir die kind om te eet, moenie vir hom sê dis ’n streepmuis nie, hy sal nie meer bednatmaak nie.
BO: ’n Streepmuis... vang een en braai hom skelmpies. Voer hom dan vir ’n kind wat die bed natmaak. Dit werk na bewering soos ’n bom, maar moenie vir die kind vertel wat hy of sy rêrig geëet het nie... Ai tog...
Slangbyt: Neem ’n skeermeslemmetjie en sny ’n kruis op die bytplek. Suig die gif uit die wond en was mond met petrol. Vryf dan die gedroogde bloed van ’n skilpad in die wond.
(Dis stellig ’n baie ou publikasie, waarvan die skrywer van hierdie artikel slegs ’n paar uittreksels gevind het. Dit is deur iemand met ’n ou tikmasjien oorgetik op twee bladsye wat nou reeds geel en verbleik is.)
Hoes: Kook ’n hoendereier. Eet die helfte en spoeg op die ander helfte en begrawe dit in ’n miershoop. Moenie weer omkyk nie. (’n Mens kan nogal wonder watter verskrikking sal jou tref as jy wel omkyk. Sal jy in ’n hoesende soutpilaar verander, amper soos met Lot se vrou gebeur het?)
’n Mens kan beslis wonder wat die arme pasiënte destyds die ergste gevind het—die siekte of die behandeling.
LET WEL: Hierdie artikel bevat slegs inligting oor die oor­gelewerde gesondheidsrate van ons vooruers en moet hoe­genaamd nie as voorgeskrewe mediese raad beskou word nie. Trouens, enigiemand wat enige van die rate in die artikel be­proef, doen dit baie beslis op eie risiko.